Markku Vuorikari

Keskustan kansanedustaja Markku Rossi lukee Maaseudun Tulevaisuutta usein työhuoneessaan eduskunnan Pikkuparlamentti-rakennuksessa.

Maaseudulla on kansanedustaja Markku Rossin (kesk.) mielestä hyvä tulevaisuus. Sitä edistämään pitää vain rysäyttää byrokratiaa pois.

"Minä olen välillä kyseenalaistanut, mihinkä tätä Mavia loppujen lopuksi tarvitaan. No, minulle aina selitetään, mihin sitä tarvitaan, mutta minä jaksan saman kysymyksen esittää aina uudelleen", hän sanoo.

"Emme me voi näin jatkaa, että meillä on maataloushallintoa kuntatasolla, maakuntatasolla eli elytasolla, Mavi-tasolla sekä ministeriötasolla. Kun tämä kaikki vielä kontrolloidaan EU:n kautta, voi hyvä sylvi sentään. Tästä portaikosta on jotakin saatava poistettua."

Rossin mielestä on väärin, että jos organisaatio tekee virheitä, viljelijä saa niistä maksaa. Kukapa tavallinen palkansaaja suostuisi puoli vuotta odottamaan tiliään?

"Maataloustuki on suoraan kuluttajahintojen kompensaatiota, ja näin ollen se kuuluu viljelijälle. Viljelijäkin joutuu maksamaan itse lainanlyhennyksensä ja muut kulunsa."

"Viljelijät jaksavat kyllä tehdä sitä varsinaista työtään, mutta tämä kaikenmaailman muu härdellin pyörittäminen on monelle liian kovaa ja siinä tarvitaan venymistä ja jaksamista."

Rossin mukaan byrokratian karsinta maatalouden osalta toteutuu vielä tällä hallituskaudella.

Byrokratian nitistäminen on hänestä ylipäätään välttämätöntä, jottei "vahtimissyöpä" leviä vielä entistäkin enemmän myös muuhun yritystoimintaan.

"Sipilällä on lehmän hermot"

Rossi uskoo Suomen pääsevän toivottuun nousuun, kun jokainen tahollaan suostuu muutoksiin ja uudistuksiin – niin vaikkapa sosiaali- ja terveydenhuollon eli soten osalta kuin työelämässäkin.

Hän kehuu työmarkkinaosapuolia nyt syntyneestä yhteiskuntasopimuksesta ja etenkin siitä, että myös palkansaajat kantavat vastuuta tinkimällä omastaan.

Rossin mielestä yhteiskuntasopimus on sulka myös pääministeri Juha Sipilän (kesk.) hallituksen hattuun.

"Sipilällä on kyllä lehmän hermot, ja hän näyttää kestävän aika paljon. Jos joku syyttää Sipilää siitä, että hän antaa liekaa, eikä ole pitänyt heti ensimmäisestä linjauksesta kiinni, niin minusta on hienoa, että hän hakee kokonaisuutta ja on valmis joustamaan."

"Minä olen kaikille sanonut, että olkaa ihan rauhassa, tämän kevään aikana tapahtuu paljon päätöksiä."

Finnpulp ilahduttaa Kuopiossa

Omassa vaalipiirissään Rossi näkee paljon myönteistä latausta.

"Parhaillaan hyvää vauhtia on etenemässä Finnpulpin tehdas Sorsansalossa Kuopiossa. Jo yksistään sen vaikutus tulee olemaan tuhansia työpaikkoja koko maakunnassa."

Rossi korostaa, että tulevaisuudessa biotalous ei ole vain sellunkeittoa.

"Sillä puolella mennään yhä pidemmälle jalostettuihin ja kehittyviin tuotteisiin alkaen lääkkeistä ja vaatteista. Juuri näitä piristysruiskeita me tarvitsemme."

Markku Rossi täyttää 60 vuotta lauantaina 5.3. Hän tarjoaa syntymäpäiväkahvit 4.3. Kuopion kaupungintalolla kello 17 lähtien ja synttärirokkaa 5.3. Kuopion torilla kello 11 alkaen.